Hlina, Alojz, poslanec NR SR (2014-09-11):
Vážená pani predsedajúca, vážený pán minister, vážené kolegyne, kolegovia, či veríte, či nie, nebudem hovoriť to isté, pán spravodajca. I keď niekedy nezaškodí v určitých komunitách si niektoré veci zopakovať, taký proces memorovania, a to je funkčné, to sú funkčné, funkčné modely. Čo sme sa v škole nenaučili, sa doučíme v parlamente. Ja chcem o inom hovoriť. Bolo umožnené aj môjmu predrečníkovi sa vrátiť k niektorým zákonom, ktoré zbehli jak voda, ja som sa tiež zľakol, lebo ja som mal pocit, že to bude dlhý „fight“ s týmito sociálnymi zákonmi, však som videl pána Mihála poprihlasovaného a zrazu to zbehlo jak jedna radosť. Čiže ja si, sa vrátim k jednému zákonu, ale premostím, urobím koreláciu s existujúcim, dobre, aby ste ma prípadne nezastavovali. Ja chcem povedať k návrhu, ktorý tam je, myslím, že sa to volá, to je zamestnávanie mladých, a to len chcem ľuďom dať ako určité upozornenie, že nech si, prosím vás, dávajú pozor. Lebo ono sa to javí ako, ako super, ale to super je na konci trošku problematické. Zamestnávanie mladých v zásade hovorí, že tu vyčlenili nejaké peniaze na to, že budú zamestnávať mladých do 25 rokov, do 29 rokov, do 25 rokov, keď boli tri mesiace na úrade práce, a do 29, myslím, šesť mesiacov. Celé je to systémovo zlé. Celý ten, celé je to systémovo zlé, lebo ak niekto, lebo viete, tá konkurenčná výhoda dokonca tých regiónov, kde je vyššia nezamestnanosť, ako je priemerná, to je až do 80 % ceny práce, 60 % z ceny priemerného, to je v zásade, máte za pár korún, máte zamestnanca legálneho so zmluvou, so všetkým. To bude pre niekoho veľmi dobré, chutné sústo na jedenie. Prvá systémová chyba je v tom, že chcete od tých ľudí, tých mladých, aby boli aspoň pol roka tí starší na nezamestnaneckej, ale čo keď ten jeden si povie, že hneď vie si nájsť tú prácu? No povedia mu, radšej choď, pol roka musíš byť na úrade, až potom ťa zoberieme. To je prvá systémová chyba. Čiže tí najšikovnejší, ktorí by si vedeli nájsť prácu, v tej nižšej kategórii 25 rokov, hneď po škole, tak im povedia, nemôžeš, lebo ja nemôžem brať na teba ten príspevok, buď tri mesiace na úrade práce, potom ťa zoberiem. Prvá systémová chyba. Ale druhá systémová chyba je v tom, a to chcem upozorniť pre poväčšine starších ľudí, vážení, vy týmto opatrením, ktoré sa javí ako neviem aké, prídete o prácu. Naozaj reálne prídete o prácu. Špeciálne by som povedal, sú určité segmenty trhu, kde teraz sa zmluvy moc nenosia, nechcem hovoriť, ktoré, hej, špeciálne v ťažko skúšaných regiónoch Prešovského, Košického kraja, všetci viete, o čom hovoríme, že sú proste určité pozície pracovné, kde sa ťažko dopracovať k zmluve, kde je to proste, sa robí na nejaký taký, akože vzájomné pochopenie sa, hej, ale ten zamestnávateľ zmení svoj prístup v tom, že keď mu umožnia si zobrať mladého a dokonca zaplatia zaňho, on zaňho dostane peniaze, čiže ho nemusí ani reálne platiť, on mu bude dávať tých 20 %, no tak všetci tí, čo teraz, chudáci, tam robia za tých špeciálnych, tak stratia tú robotu, čiže naozaj opatrením týmto, ktoré sa javí ako prosociálne, pre mladých, príde o zamestnanie, neviem, koľko peňazí na to chcete dať, ja už teraz viem prípady, kde vy ste dotovali miesta čašníkov. Viete, pokiaľ je prioritou tejto vlády, nech sa páči, ale dotovať miesta čašníkov, to je niečo zlé, ja viem, že vy ste schopní dotovať miesta prípadne obchodných zástupcov firmy Pohotovosť, možno aj k tomu sa dopracujeme, hej, že nech sa páči, to si možno, to niekoho bude zaujímať, nájdete k tomu nejaký rozmer. Každopádne však týmto nesystémovým opatrením, mimoriadne nesystémovým, lebo podľa mňa ani Európska únia v tom uznesení o zamestnávaní mladých to nepoňala tak, ona nepoznala naše reálie, ktoré dopadnú, ako dopadnú. Európska únia možno povedala, že nejaký startup, startup, že proste niečo, nejaká startupová záležitosť, naberú tam mladých, čo vy o tom nerobíte alebo nerozprávate, lebo hovoríte, tá firma minimálne rok musí pôsobiť, čiže startup ročný, ale dobre. Nie, u nás v reáliách to dopadne tak, že u nás veľa ľudí, ktorí teraz robia, ako robia, v tých ťažko skúšaných regiónoch, prídu o svoju robotu, dôjdu tam mladí ľudia, ktorým túto robotu, ktorú budú robiť, to, čo robili doteraz ľudia, ktorí o ňu prídu, zaplatí štát. A budú to aj čašníci. Budú to, garantujem vám a ja nevylučujem v tejto krajine, že to budú aj obchodní agenti Pohotovosti. Budú. Oni sú toho schopní. Už teraz prebehol jeden program zamestnávania mladých, nejaké peniaze na to šli, verím, pán minister, že buďte v tom korektný, že keď si vyžiadam v rámci interpelácie, že kam išli tie peniaze, ma to zaujíma, hej, že ktoré firmy reálne boli podporené, hej, a z toho si spravíme nejaký listing, to znamená, že čo je prioritou tejto vlády, že koho reálne podporila, akú oblasť, čo to bola za oblasť, ktorú sme podporili. To už, to bude pre nás určitým signálom, že ako sa tie veci budú uberať. Návrh tohto zákona, zamestnávanie mladých, v tom, čo ako v tých službách zamestnanosti, tak ako je koncipovaný, pán minister, už odhliadnuc od toho, čo sme si povedali alebo nepovedali, je zlý. Je zlý. V praxi vám to spôsobí to, že veľa ľudí príde o robotu a v segmentoch, do ktorých sme nechceli alebo ani sme, to je v zásade, niekde nie sú takýmto spôsobom podporované, sa zrazu zjavia štátom platení zamestnanci. A to už nehovorím, že tá doba, ktorá vám, vás zaväzuje pokračovať v tom, je stanovená veľmi, by som povedal, citlivo z pohľadu pre zamestnávateľov, to znamená, ak beriete ten príspevok, myslím, že maximálne ho môžete brať rok a ste povinný ešte pol roka potom to mať, to je podľa mňa veľmi citlivo, citlivo koncipované, hej? Ja, podľa mňa už rok, rok, keď už, ale prečo je to tak, no však možno tu niekto pozmeňovák dá, pán Jasaň, že ani rok nemusí, to znamená, že kým je dotované, tak bude, a keď to prestane byť dotované, tak ich pošle domov. No, pán minister, tam je hrubo čo robiť. Je mi ľúto, že sme sa k tomu nedostali, a okolnosti, ktoré spomínal pán Mihál, ale ten zákon vám v aplikačnej praxi spôsobí problémy, o ktorých ste možno nevedeli, a budete sa čudovať, že kto vám bude zvoniť a povie, že prišiel som o robotu kvôli vášmu programu. Reálne tí ľudia prídu o robotu kvôli vášmu programu, ktorý sa teraz javí, a verím, že vy ho tak ponúknete, odprezentujete a predáte ho ľuďom, jak zabezpečujete činnosti mladých ľudí a všetko s tým spojené. Ďakujem.